**Robert Rooba** (s. 2. syyskuuta 1993 Tallinna, Viro) on virolainen jääkiekkoilija. Hän on pelipaikaltaan vasen laitahyökkääjä. Rooba toimi SM-liigajoukkue JYPissä. Hän toimi joukkueenn kapteenina vuosina 2022–2024, ja hän oli siten ensimmäinen virolainen kapteeni SM-liigassa.

Ura
---

### Seuraura

#### 2000-luvulla

Tallinn Purikadin kasvattama Rooba pelasi ensimmäiset miesten pelinsä kaudella 2007–2008 Viron liigassa kasvattajaseuransa ja alle 20-vuotiaiden maajoukkueessa vain 14-vuotiaana. Hän muutti 17-vuotiaana Espooseen isänsä Jüri Rooban kanssa ja siirtyi Espoo Bluesin C-nuoriin kaudeksi 2008–2009. Rooba suoritti Suomessa asuessaan Tallinnan Rocca al Maren lukiota etäopiskelijana tenttimällä parin viikon välein Tallinnassa. Hän siirtyi Bluesiin sillä hetkellä Viron alle 18-vuotiaiden maajoukkueen päävalmentajana toimineen Hannu Järvenpään houkuttelemana, joka kutsui Rooban aluksi Kiekko-Espoon harjoituksiin, josta hänet nostettiin suoraan korkeammalle tasolle Bluesiin.

#### 2010-luvulla

Kaudella 2010–2011 Rooba voitti A-nuorten SM-hopeaa ja B-nuorten Suomen-mestaruuden. Kauden 2011–2012 Rooba aloitti Bluesin A-nuorissa. Hän teki SM-liigadebyyttinsä 5. tammikuuta 2012 kotiottelussa Rauman Lukkoa vastaan. Rooba aloitti Bluesin nelosketjussa ja hän sai ottelussa jääaikaa lopulta 1.50 minuuttia. Ottelu jäi Rooban kauden ainoaksi SM-liigassa.

Heinäkuussa 2012 NHL-varaamaton Rooba osallistui Detroit Red Wingsin kehitysleirille. Kaudeksi 2012–2013 hän teki Bluesin kanssa 1+1-vuotisen SM-liigasopimuksen. Hän pelasi kauden aikana kaksi SM-liigaottelua. Rooba pelasi miesten pelejä myös kolmen ottelun verran lainalla Mestis-joukkue KooKoossa tammikuussa 2013. Suurimman osan kaudestaan hän pelasi kuitenkin Bluesin SM-hopeaa voittaneissa A-nuorissa. Huhtikuussa 2013 Rooba teki Bluesin kanssa 1+1-vuotisen jatkosopimuksen.

Rooba avasi maalitilinsä SM-liigassa kauden 2013–2014 avauskierroksella 12. syyskuuta 2013 Turun Palloseuraa vastaan. Hänet palkittiin ottelun *Ilta-Sanomien* kahden tähden tähtipelaajana. Roobasta tuli SM-liigan kaikkien aikojen toinen virolainen maalintekijä hänen esikuviinsakin kuuluneen Toivo Suursoon jälkeen. Kaikkiaan Rooba teki SM-liigassa kauden aikana 36 runkosarja- ja yhdessä pudotuspeliottelussa tehopisteet 1+3=4. Huhtikuussa 2014 hän teki vuoden mittaisen jatkosopimuksen Bluesin kanssa. Saman vuoden joulukuussa Rooba teki joukkueen kanssa taas 1+1-vuotisen jatkosopimuksen.

Kaudella 2015–2016 Rooba jäi pelaamassaan 30 runkosarja- ja kahdeksassa Mestarien liigan ottelussa ilman tehopisteitä. Tammikuussa 2016 hän jätti talousvaikeuksista kärsineen Bluesin ja siirtyi loppukaudeksi Mestis-joukkue Kokkolan Hermeksen riveihin. Rooba oli pudotuspeleissä kolmella osumallaan joukkueen paras maalintekijä Jussi Nättisen ja Niklas Appelgrenin kanssa.

Kaudeksi 2016–2017 Rooba siirtyi 2+1-vuotisella sopimuksella JYPiin. Hän pelasi ison osan kaudestaan myös Mestis-joukkue JYP-Akatemiassa. Joulukuussa 2016 Rooba joutui noin kahdeksi kuukaudeksi sivuun, kun hän sai aivotärähdyksen Kiekko-Vantaan Lasse Uusivirran päähän kohdistuneesta taklauksesta. Rooba otti pian kuntouduttuaan paikan JYPin loppukauden SM-liigakokoonpanosta ja voitti kauden päätteeksi SM-pronssia. Kauden alkaessa hän ei omien sanojensa mukaan ollut vielä löytänyt pelillistä identiteettiään. Hän asetti tavoitteekseensa löytää sen ja rakentaa kaiken muun pelaamisen sen ympärille. Rooba päätyi kehittämään maalintekotaitojaan ja alkoi harjoitella päämääränään tulla monipuoliseksi maalintekijäksi.

Kauden jälkeen hän harjoitteli kesällä Tallinnassa yleisurheilijoiden kanssa.

Kauden 2017–2018 Rooba aloitti vahvasti; hänet listattiin ensimmäisen kierroksen jälkeen Liigan perinteisessä Viikon tulikuumat -listassa ensimmäiseksi. Kahden kierroksen jälkeen hän johti koko SM-liigan pistepörssiä. Rooba teki SM-liigan runkosarjassa lopulta tehopisteet 11+5=16. Helmikuussa 2018 hänestä tuli ensimmäinen virolainen, joka on voittanut Mestarien liigan, kun JYP voitti loppuottelussa Växjö Lakers HC:n lukemin 0–2. Maaliskuussa 2018 JYP käytti Rooban sopimuksessa olleen option ja teki vuoden mittaisen jatkosopimuksen hänen kanssaan. Marraskuussa Rooba sopimusta jatkettiin kahdella vuodella kevääseen 2021 saakka.

Rooba teki kaudella 2018–2019 SM-liigan yhden kauden maali- ja piste-ennätyksensä pistein 17+8=25. Rooba oli JYPin paras maalintekijä. Hän rikkoi SM-liigan kaikkien aikojen virolaispelaajien yhden kauden piste-ennätyksen sekä sivusi virolaispelaajien yhden kauden maaliennätystä kaudelta 1997–1998, jolloin Toivo Suursoo teki tehopisteet 17+5=22. Mestarien liigassa Rooba jakoi joukkueen sisäisen tehotilaston voiton Jerry Turkulaisen kanssa lukemalla +3.

Kaudella 2019–2020 Rooba rikkoi henkilökohtaisen yhden kauden tehotilastoennätyksensä ja syöttöennätyksensä. Hänen teholukemansa oli 51 ottelun jälkeen +8, ja hän antoi kauden aikana 13 maaliin johtanutta syöttöä.

#### 2020-luvulla

Kaudella 2020–2021 Rooba sai JYPissä lisää vastuuta, ja hän myös itse koki kehittyneensä pelaajana. Helmikuussa 2021 Rooba kertoi, ettei ollut vielä koskaan päässyt henkilökohtaiseen tavoitteeseensa yhden kauden maalimäärässä. Kauden aikana hän kertoi elävänsä omaa unelmaansa jääkiekkoilijana, ja että hänen menestyksensä on iso asia muun muassa siksi, että hän on jääkiekkoilijana nimenomaan virolainen. Rooba nousi lopulta yllättäen SM-liigan elittiin, ja hän teki 59 runkosarjaottelussa tehopisteet 30+11=41, joilla Rooba rikkoi oman virolaispelaajien yhden kauden pistennätyksen sekä Toivo Suursoon kanssa jakamansa maaliennätyksen. Se olikin ollut aikaisemmin hänen tavoitteensa. Rooba sijoittui koko SM-liigan maalipörssissä toiseksi edellään vain Ässien Sebastian Wännström. Rooba voitti myös JYPin sisäisen pistepörssin. Kaudella hän sai myös ensimmäistä kertaa pukea ylleen kultaisen kypärän. Kauden lopussa hän oli kerännyt 27 kypärää ja oli listauksen 11. ja sen paras JYP-pelaaja.

Maaliskuussa 2021 Rooba teki JYPin kanssa kaksivuotisen jatkosopimuksen. Kuitenkin jo toukokuussa hän teki vuoden mittaisen sopimuksen KHL-seura Severstal Tšerepovetsin kanssa, jolloin hänestä tuli KHL:n historian ensimmäinen virolaispelaaja. Kun kauden avausottelua oli pelattu alle viisi minuuttia, varakapteenina pelannut Rooba teki kaikkien aikojen ensimmäisenä virolaispelaajana maalin KHL:ssä. Hän pelasi kauden 2021–2022 aikana 39 runkosarjaottelua tehopistein 5+2=7, mutta Rooba poistui joukkueen vahvuudesta kuitenkin runkosarjan jälkeen Venäjän hyökättyä Ukrainaan helmikuussa 2022.

Kaudeksi 2022–2023 Rooba palasi kaksivuotisella sopimuksella JYPiin. Hänet nimettiin joukkueen kapteeniksi. Roobasta tuli SM-liigahistorian kaikkien aikojen ensimmäinen virolaiskapteeni. Kaudella 2023–2024 hänen roolinsa joukkueessa muuttui puolustavammaksi, ja marraskuun alkuun mennessä hän oli tehnyt kaksi maalia. Muutos pelitavassa, jossa puolustus korostui, oli alkanut jo edellisellä kaudella. Muutos ei kuitenkaan tarkoittanut sitä, että hänen merkityksensä joukkueelle olisi vähentynyt. Tammikuussa 2024 hän päätti omasta aloitteestaan luopua JYPin kapteeniudesta, koska Rooba ei kokenut olevansa sillä hetkellä oikea pelaaja tehtävään. Hänet joukkueen kapteenina korvasi Teemu Eronen. Runkosarjan lopulla helmikuussa 2024 Rooba kertoi Jatkoaika.com-verkkolehdelle hänen kautensa olleen vaikea myös henkilökohtaisella tasolla ja itseluottamuksensa kärsineen, mikä vaikutti myös kapteenin tehtävästä luopumiseen. Rooba teki runkosarjassa kaikkiaan vain tehot 3+5=8. Hän ilmoitti haastattelussa myös päättävänsä pelinsä JYPissä kauden jälkeen. Kauden jälkeen maaliskuussa seura vahvisti, että Rooba ei jatka joukkueessa.

### Maajoukkueura

#### Nuorten maailmanmestaruuskisoissa

Rooba pelasi alle 20-vuotiaiden II divisioonan kilpailuissa vuonna 2009 ja edusti II-divisioonaan pudonnutta Viroa alle 20-vuotiaiden maailmanmestaruuskilpailuissa vuosina 2010, 2011, 2012 ja 2013. Hän toimi kolmessa jälkimmäisessä turnauksessa Viron kapteenina. Rooba voitti vuoden 2011 turnauksessa tehopistein 4+6=10 Viron sisäisen piste- ja maalipörssin. Hän voitti koko vuoden 2012 turnauksen piste- ja maalipörssin tehopistein 13+6=19. Rooba voitti B-lohkon hopeaa ja valittiin Viron parhaaksi pelaajaksi. Hän voitti myös vuoden 2013 IIB-divisioonan kultaa, turnauksen piste- ja syöttöpörssin tehopistein 7+14=21, valittiin parhaaksi hyökkääjäksi sekä Viron parhaaksi pelaajaksi. Rooba pelasi myös alle 18-vuotiaiden II divisioonan maailmanmestaruuskilpailuissa vuosina 2009 (B-lohkon hopeaa) ja 2010.

#### Maailmanmestaruuskisoissa

Rooba edusti Viroa IB-divisioonan maailmanmestaruuskilpailuissa vuosina 2011, 2013, 2015, 2016, 2017, 2018, 2019 ja 2022. Vuoden 2018 turnaus päättyi pronssiin. Rooba jakoi kolmella osumallaan joukkueensa sisäisen maalipörssin voiton Riho Embrichin kanssa. Vuoden 2022 turnauksessa hän toimi Viron kapteenina. Rooba oli joukkueen paras pistemies ja maalintekijä neljällä osumallaan.

Vuoden 2017 turnauksessa Rooba oli Viron paras pistemies ja maalintekijä tehopistein 4+3=7. Vuoden 2018 turnauksessa hän toimi joukkueensa varakapteenina. Hän oli turnauksen maalipörssin viides – hän tosin pelasi yhden ottelun vähemmän kuin muut. Rooba teki turnauksessa yhden voittomaalin sekä kaksi ottelun avausmaalia – kaikki kolme maalia syntyivät ennen kuin otteluita oli ehditty pelata 5 minuuttia. Joukkue taisteli viimeiseen otteluun saakka noususta 1. divisioonan A-lohkoon, mutta hävisi viimeisen kamppailun kisaisäntä Liettualle jääden lopulta A-lohkon kolmanneksi. Sijoitus on kuitenkin Viron paras nykyisellä vuodesta 2012 käytössä olleella sarjajärjestelmällä.

Rooba pelasi myös II divisioonan maailmanmestaruuskilpailuissa vuonna 2010 sekä IIA-divisioonan maailmanmestaruuskilpailuissa vuosina 2012 ja 2014. Vuoden 2012 turnaus päättyi IIA-divisioonaan A-lohkon kultaan ja sarjanousuun IB-divisioonaan. Vuoden 2013 turnauksessa Rooba nousi Viron kapteenistoon, mutta joukkue putosi turnauksen päätteeksi kuitenkin IIA-divisioonaan. Vuoden 2014 turnauksessa hän voitti piste- ja syöttöpörssin tehopistein 6+8=14. Rooba valittiin koko turnauksen parhaaksi hyökkääjäksi ja Viron parhaaksi pelaajaksi. Turnaus päättyi kultaan ja nousuun taas seuraavaksi vuodeksi IB-divisioonaan. Rooba toimi vuoden 2016 turnauksessa Viron varakapteenina ja jakoi tehopistein 4+4=8 koko turnauksen pistepörssin voiton Yhdistyneen kuningaskunnan Ben O’Connorin kanssa ja maalipörssin voiton Kroatian Mike Glumacin kanssa. Hänet valittiin joukkueensa parhaaksi pelaajaksi.

#### Olympiakarsinnoissa

Rooba pelasi myös Pyeongchangin olympiakisojen 2018 karsinnoissa, jolloin hän nousi olympiakarsintojen kaikkien aikojen maalipörssin kärkeen. Rooba myös sivusi Unkarin Balázs Ladányin piste-ennätystä, mutta Ladányi tarvitsi ennätyspisteisiinsä 12 ottelua, eli kolme esikarsintaturnusta ja yhden ennakkokarsintaturnauksen. Rooba puolestaan teki tehopisteistään 24 ennakkokarsintavaiheessa ainoastaan kolmen ottelua aikana, jolloin Viro voitti Israelin lukemin 19–1, Bulgarian lukemin 26–0 ja Meksikon lukemin 13–3. Esikarsintavaiheessa joukkue onnistui voittamaan kuitenkin vain Liettuan, lukemin 4–1, eikä Viro näin ollen päässyt lopputurnaukseen. Rooba jakoi esikarsinnoissa joukkueen sisäisen pistepörssin voiton Andrei Makrovin ja Aleksandr Petrovin kanssa tehopistein 1+3=4. Hän pelasi myös Milanon olympiakisojen 2026 karsinnoissa.

Pelityyli
---------

Pelityyliltään Roobaa on luonnehdittu voimahyökkääjäksi. Tämän lisäksi häntä on kuvattu suoraviivaiseksi ja tunnolliseksi pelaajaksi, josta kehittyi maalintekijä pelatessaan SM-liigajoukkue JYPissä. Rooba on tehopisteillään SM-liigan kaikkien aikojen tehokkain virolainen, ja hän oli myös ensimmäinen virolaispelaaja KHL:ssä.

Muuta
-----

Rooban isä Jüri on entinen Viron pääsarjakiekkoilija, joka toimii nykyään Viron A-maajoukkueen General Managerina. Rooba on kertonut ammentavansa myönteistä asennetta pelaamiseen elämällä päivän kerrallaan ja elämällä hetkessä. Hän on kertonut asettaneensa korkeat tavoitteet uralleen. Yksi Rooban esikuvista on virolaiskiekkoilija Toivo Suursoo, jonka kanssa Rooba pääsi pelaamaan uransa alussa yhden maailmanmestaruusturnauksen, minkä Rooba koki hyvin merkityksellisenä.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2007–2008 | ENK Toom Tallinn | Viro | 9 | 1 | 4 | 5 | 2 | – | – | – | – | – |
|  | Eesti Noortekoondis | Viro | 5 | 3 | 1 | 4 | – | – | – | – | – | – |
| 2008–2009 | Blues | C-SM Q | 8 | 8 | 9 | 17 | 2 | – | – | – | – | – | U18 D2 | 5 | 3 | 4 | 7 | 2 |
|  | Blues | C-SM | 25 | 9 | 11 | 20 | 30 | 2 | 1 | 1 | 2 | 0 | JMM D1 | 5 | 0 | 1 | 1 | 6 |
| 2009–2010 | Blues | B-SM Q | 6 | 1 | 2 | 3 | 2 | – | – | – | – | – | U18 D2 | 1 | 2 | 1 | 3 | 0 |
|  | Blues | B-SM | 23 | 8 | 13 | 21 | 24 | 10 | 3 | 6 | 9 | 6 | JMM D2 | 5 | 3 | 0 | 3 | 16 |
|  |  |  |  |  |  |  |  |  |  |  |  |  | MM D2 | 5 | 3 | 2 | 5 | 0 |
| 2010–2011 | Blues | B-SM Q | 2 | 2 | 2 | 4 | 0 | – | – | – | – | – | JMM D2 | 5 | 4 | 6 | 10 | 2 |
|  | Blues | B-SM | 6 | 2 | 5 | 7 | 20 | 4 | 2 | 6 | 8 | 2 | MM D1 | 5 | 0 | 0 | 0 | 4 |
|  | Blues | A-SM | 34 | 7 | 7 | 14 | 30 | 12 | 1 | 0 | 1 | 2 |
| 2011–2012 | Blues | A-SM | 39 | 14 | 16 | 30 | 24 | 4 | 2 | 0 | 2 | 4 | JMM D2B | 5 | 13 | 6 | 19 | 0 |
|  | Blues | SM-liiga | 1 | 0 | 0 | 0 | 0 | – | – | – | – | – | MM D2A | 5 | 3 | 5 | 8 | 6 |
| 2012–2013 | Blues | A-SM | 38 | 15 | 8 | 23 | 26 | 12 | 5 | 5 | 10 | 8 | JMM D2B | 5 | 7 | 14 | 21 | 4 |
|  | Blues | SM-liiga | 2 | 0 | 0 | 0 | 2 | – | – | – | – | – | MM D1B | 5 | 1 | 3 | 4 | 0 |
|  | KooKoo | Mestis | 3 | 0 | 0 | 0 | 0 | – | – | – | – | – |
| 2013–2014 | Blues | A-SM | 3 | 0 | 2 | 2 | 0 | – | – | – | – | – | MM D2A | 5 | 6 | 8 | 14 | 2 |
|  | Blues | SM-liiga | 36 | 1 | 3 | 4 | 8 | 1 | 0 | 0 | 0 | 0 |
|  | Kiekko-Vantaa | Mestis | 4 | 3 | 0 | 3 | 2 | – | – | – | – | – |
| 2014–2015 | Blues | SM-liiga | 48 | 5 | 3 | 8 | 6 | 4 | 0 | 0 | 0 | 0 | MM D1B | 5 | 1 | 3 | 4 | 0 |
|  | Kiekko-Vantaa | Mestis | 1 | 2 | 0 | 2 | 2 | – | – | – | – | – |
| 2015–2016 | Blues | SM-liiga | 30 | 0 | 0 | 0 | 4 | – | – | – | – | – | OQ | 6 | 12 | 16 | 28 | 2 |
|  | Hermes | Mestis | 16 | 5 | 3 | 8 | 6 | 7 | 3 | 3 | 6 | 8 | MM D1B | 5 | 4 | 4 | 8 | 0 |
| 2016–2017 | JYP | SM-liiga | 20 | 3 | 2 | 5 | 10 | 6 | 0 | 2 | 2 | 0 | MM D1B | 5 | 4 | 3 | 7 | 25 |
|  | JYP-Akatemia | Mestis | 12 | 3 | 1 | 4 | 2 | – | – | – | – | – |
| 2017–2018 | JYP | SM-liiga | 59 | 11 | 5 | 16 | 8 | 4 | 0 | 1 | 1 | 2 | MM D1B | 4 | 3 | 0 | 3 | 2 |
| 2018–2019 | JYP | SM-liiga | 55 | 17 | 8 | 25 | 8 | 3 | 0 | 0 | 0 | 2 | MM D1B | 5 | 4 | 1 | 5 | 0 |
| 2019–2020 | JYP | SM-liiga | 51 | 11 | 13 | 24 | 20 | – | – | – | – | – |
| 2020–2021 | JYP | SM-liiga | 59 | 30 | 11 | 41 | 54 | – | – | – | – | – |
| 2021–2022 | Severstal Tšerepovets | KHL | 39 | 5 | 2 | 7 | 8 | – | – | – | – | – | MM D1B | 4 | 4 | 0 | 4 | 0 |
| 2022–2023 | JYP **(C)** | SM-liiga | 59 | 11 | 12 | 23 | 24 | – | – | – | – | – |
| 2023–2024 | JYP | SM-liiga | 56 | 4 | 7 | 11 | 26 | – | – | – | – | – | OQ | 3 | 0 | 2 | 2 | 0 |
| 12 kautta | yhteensä | SM-liiga | 476 | 93 | 64 | 157 | 180 | 18 | 0 | 3 | 3 | 4 |
| 1 kausi | yhteensä | KHL | 39 | 5 | 2 | 7 | 8 | – | – | – | – | – |
| 5 kautta | yhteensä | Mestis | 36 | 13 | 4 | 17 | 12 | 7 | 3 | 3 | 6 | 8 |

Lähteet
-------

* Robert Rooba The Internet Hockey Databasessa (englanniksi)
* Robert Rooba Eurohockey-sivustolla (englanniksi)
* Robert Rooba *Elite Prospects*. Everysport Media Group AB.  (englanniksi)

### Viitteet

1. 1 2  Viron kiekkotähti Rooba jatkaa JYPissä myös ensi kaudella *jypliiga.fi*.  7.3.2018. JYP Jyväskylä Oy. Viitattu 7.3.2018.
2. ↑  CHL-mestaruusviiri nousi kattoon – JYPille upea voitto Ilveksestä! *jypliiga.fi*.  10.2.2018. JYP Jyväskylä Oy. Viitattu 7.3.2018.
3. ↑  Pelaajat.  *Urheilulehden kausiopas · SM-liiga 2022-23*, 2022. vsk.  Sanoma Media Finland Oy.
4. 1 2  Lindeman, Tero: Suomalaistunut virolainen Robert Rooba on JYPin uusi kapteeni − tekee samalla historiaa *Jatkoaika.com*.  12.8.2022. Jatkoaika r.y. Viitattu 12.8.2022.
5. ↑  Kunnas, Kaja: Jääkiekko toi virolaispojan isänsä kanssa Espooseen *hs.fi*.  28.10.2010. Sanoma Media Finland Oy. Viitattu 5.1.2012.
6. ↑  Vahemaa, Kristi: Roobade pere lugu: loobuda poja karjääri nimel tööst ja kodumaast  28.10.2010. Eesti Päevaleht. Viitattu 5.1.2012. (viroksi)
7. 1 2 3 4 5 6 7 8  Robert Rooba *Elite Prospects*. Everysport Media Group AB.  (englanniksi)
8. ↑  Blues esittelee virolaishyökkääjän *iltalehti.fi*.  5.1.2012. Alma Media Suomi Oy. Viitattu 5.3.2024.
9. ↑  Tilastot – Liiga *liiga.fi*.  5.1.2012. Jääkiekon SM-liiga Oy. Viitattu 5.1.2012.
10. ↑  Roose, Bill: Roster set for Wings' development camp *nhl.com/redwings*.  6.7.2012. DETROIT:  Detroit Red Wings. Viitattu 16.7.2012. (englanniksi)
11. ↑  KooKoon ja Bluesin lainoille jatkoa, Rooba uutena Kouvolaan *Jatkoaika.com*.  21.1.2013. Jatkoaika r.y. Viitattu 17.3.2013.
12. ↑  Bluesin nuorille useita sopimuksia *Jatkoaika.com*.  8.4.2013. Jatkoaika r.y. Viitattu 13.4.2013.
13. ↑  Hurmerinta, Eero: Aaltonen hattuili Bluesille voiton *Jatkoaika.com*.  12.9.2013. Jatkoaika r.y. Viitattu 13.9.2013.
14. ↑  Blues julkisti tukun sopimuksia - Giliati tunnetuin nimi *Jatkoaika.com*.  28.4.2014. Jatkoaika r.y. Viitattu 28.4.2014.
15. ↑  Virolaishyökkääjä jatkaa Espoossa *Jatkoaika.com*.  4.12.2014. Jatkoaika r.y. Viitattu 5.12.2014.
16. ↑  Hermes vahvistaa hyökkäystään Rooballa *Jatkoaika.com*.  18.1.2016. Jatkoaika r.y. Viitattu 18.1.2016.
17. ↑  Elite Prospects - Hermes *eliteprospects.com*. Everysport Media Group AB. Viitattu 27.3.2019. (englanniksi)
18. ↑  JYPille kahdeksan uutta peluria – Hytönen palaa Jyväskylään *Jatkoaika.com*.  27.4.2016. Jatkoaika r.y. Viitattu 27.4.2016.
19. ↑  Tahkola, Valtteri: Rooba palasi aivotärähdyksen jälkeen tehokkaana: "Nyt päätä pystyyn ja posia mukaan" *Jatkoaika.com*.  5.2.2017. Jatkoaika r.y. Viitattu 5.5.2017.
20. 1 2 3 4 5 6 7 8 9 10 11 12 13 14  Saha, Aija: Robert Rooba kehittyi maalintekijäksi JYPissä: "Olen aina panostanut maalintekoon" *liiga.fi*.  18.2.2021. Jääkiekon SM-liiga Oy. Viitattu 19.2.2021.
21. ↑  TOP5: Liigan viikonlopun isoimmat onnistujat – "Joukkueen hahmo molemmissa otteluissa" *suomikiekko.com*.  10.9.2017. Nordic Sport Media. Viitattu 7.2.2018.
22. ↑  Seppänen, Antti: JYP-hyökkääjä kauden ensimmäinen Tulikuumien kärkinimi *liiga.fi*. Jääkiekon SM-liiga Oy. Viitattu 7.2.2018.
23. ↑  Superhoos Robert Rooba: võime punkte teha on minus juba aastaid olemas olnud, pigem olen arendanud oma hoki-IQd *sport.ohtuleht.ee*. Viitattu 7.2.2018.
24. ↑  Galerii ja video: Robert Rooba võitis koduklubiga ajaloolise Meistrite liiga tiitli *Sport*. Viitattu 7.2.2018. (viroksi)
25. ↑  Rooballe ja Kanniselle jatkoa JYPiin *Jatkoaika.com*.  7.3.2018. Jatkoaika r.y. Viitattu 7.3.2018.
26. ↑  Yonkman ja Eklund vahvistamaan JYP-puolustusta, Rooballe jatkosopimus *jypliiga.fi*.  7.11.2018. JYP Jyväskylä Oy. Viitattu 7.11.2018.
27. 1 2  Elite Prospects - Liiga All-time season (Ennätyksessä jätetty huomiotta suomenvirolainen Siim Liivik) *eliteprospects.com*. Everysport Media Group AB. Viitattu 19.4.2021. (englanniksi)
28. ↑  Elite Prospects - JYP *eliteprospects.com*. Everysport Media Group AB. Viitattu 27.3.2019. (englanniksi)
29. 1 2  Tilastot | #88 Rooba, Robert | Liiga *liiga.fi*. Viitattu 8.2.2021.
30. ↑  Elite Prospects - Liiga Stats 2020-2021 *eliteprospects.com*. Everysport Media Group AB. Viitattu 19.4.2021. (englanniksi)
31. ↑  Elite Prospects - JYP *eliteprospects.com*. Everysport Media Group AB. Viitattu 19.4.2021. (englanniksi)
32. ↑  Kultainen kypärä | Liiga *web.archive.org*.  19.5.2021.  Arkistoitu 19.5.2021. Viitattu 31.12.2021.
33. ↑  JYP ja maalitykki sopimukseen *jypliiga.fi*.  1.3.2021. JYP Jyväskylä Oy. Viitattu 19.4.2021.
34. ↑  Lahtinen, Matias: Robert Rooba Jyväskylästä Tšerepovetsiin – Severstal nappasi virolaishyökkääjän vuoden sopimuksella *Jatkoaika.com*.  1.5.2021. Jatkoaika r.y. Viitattu 2.5.2021.
35. 1 2 3  ERR: Sünnipäevalaps Robert Rooba tegi KHL-is ajalugu *ERR*.  2.9.2021. Viitattu 15.9.2021. (viroksi)
36. ↑  Koort, Kaspar: Venemaa tolmu jalgadelt pühkinud Robert Rooba kolib tagasi Soome *sport.ohtuleht.ee*.  12.5.2022. Schibsted ASA. Viitattu 13.5.2022. (viroksi)
37. ↑  Westerlund, Jenna: JYPille odotettu paluumuuttaja – Robert Rooba palaa Jyväskylään *Jatkoaika.com*.  12.5.2022. Jatkoaika r.y. Viitattu 13.5.2022.
38. ↑  Väravaviskajast kaitsespetsiks muutunud Robert Rooba: olen nagu liim teiste lülide vahel *Delfi Sport*. Viitattu 3.11.2023. (viroksi)
39. ↑  Robert Rooba luopuu kapteeniudestaan *jypliiga.fi*.  5.1.2024. JYP Jyväskylä Oy. Viitattu 5.1.2024.
40. ↑  Kiviniemi, Konsta: Jyväskylän taakseen jättävä Robert Rooba avautui vaikeuksistaan – "Taustalla on myös syvempiä asioita" *Jatkoaika.com*.  24.2.2024. Jatkoaika r.y. Viitattu 13.3.2024.
41. ↑  Kiitos Robi, Christo, Reijo ja Tobbe! *instagram.com*.  14.3.2024. JYP Jyväskylä Oy. Viitattu 25.3.2024.
42. ↑  Elite Prospects - Estonia *eliteprospects.com*. Everysport Media Group AB. Viitattu 13.5.2022. (englanniksi)
43. ↑  Elite Prospects - Estonia *eliteprospects.com*. Everysport Media Group AB. Viitattu 13.5.2022. (englanniksi)
44. ↑  Elite Prospects - Estonia *eliteprospects.com*. Everysport Media Group AB. Viitattu 27.3.2019. (englanniksi)
45. ↑  Eesti jäähokikoondises mängib 13 välisliiga mängijat *Sport*. Viitattu 1.5.2018. (viroksi)
46. ↑  Statistics *IIHF*. Viitattu 30.4.2018.
47. ↑  UKR vs EST *IIHF*. Viitattu 30.4.2018.
48. ↑  EST vs CRO *IIHF*. Viitattu 30.4.2018.
49. ↑  LTU vs EST *IIHF*. Viitattu 30.4.2018.
50. ↑  EST – CRO – 2018 IIHF Ice Hockey World Championship Division I Group B – Kaunas, Lithuania – International Ice Hockey Federation IIHF *wmib2018.iihf.hockey*. Viitattu 30.4.2018.
51. ↑  LTU vs EST *IIHF*. Viitattu 30.4.2018.
52. ↑  IIHF ICE HOCKEY WORLD CHAMPIONSHIP DIV I GROUP B ROUND ROBIN IIHF.  Arkistoitu 12.9.2018. Viitattu 30.4.2018.
53. ↑  IIHF: FORMAT *www.iihf.com*. Viitattu 1.5.2018. (englanniksi)
54. ↑  IIHF: Group B: Statistics *www.iihf.com*. Viitattu 1.5.2018. (englanniksi)
55. ↑  Elite Prospects - WC D1B Stats 2015-2016 *eliteprospects.com*. Everysport Media Group AB. Viitattu 13.5.2022. (englanniksi)
56. ↑  Elite Prospects – Olympic Qualification (OGQ) (englanniksi)
57. ↑  Ärje, Aleksis: Uusi 50 pisteen mies?.  *Suur-Jyväskylän lehti*, 12.9.2018.


|  |  |  |
| --- | --- | --- |
| Edeltäjä:**Jan Ščotka** | **JYPin kapteeni SM-liigassa**2022–5.1.2024 | Seuraaja:**Teemu Eronen** |